CINNEADH ÓN gCOIMISIÚN

an 13 Eanáir 2023

lena mbunaítear an Bord Stiúrtha ad hoc chun comhordú comhiomlánaithe éilimh agus ceannaigh chomhpháirtigh gáis a éascú

(2023/C 48/05)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) 2022/2576 ón gComhairle an 19 Nollaig 2022 lena bhfeabhsaítear an dlúthpháirtíocht trí chomhordú níos fearr a dhéanamh ar cheannacháin gháis, trí thagarmharcanna praghais iontaofa agus trí mhalartuithe gáis thar theorainneacha (1), agus go háirithe Airteagal 4(2) de,

De bharr an mhéid seo a leanas:

(1) Leis an ngéarchéim fuinnimh atá ar siúl faoi láthair, nochtadh spleáchas an Aontais ar bhreoslaí iontaise na Rúise agus tionchar ghníomhaíochtaí neamhchomhordaithe na mBallstát a raibh orthu déileáil le húsáid an tsoláthair gáis mar arm ag an Rúis, rud a d’fhág go raibh praghsanna iomarcacha ann.

(2) Tá an comhar maidir le fuinneamh i gcroílár an Aontais Eorpaigh. Tá dlúthchomhar idir na gníomhaithe ábhartha, go háirithe na Ballstáit agus Páirtithe Conarthacha an Chomhphobail Fuinnimh, ríthábhachtach chun dul i ngleic leis an ngéarchéim fuinnimh go haontaithe.

(3) Cuireadh tús le hArdán Fuinnimh an Aontais an 7 Aibreán 2022 tar éis shainordú na Comhairle Eorpaí, lena ngabhann raon gníomhaíochtaí i réimse an gháis nádúrtha, an gháis nádúrtha leachtaithe (GNL) agus an cheannaigh hidrigine: for-rochtain idirnáisiúnta, comhiomlánú éilimh, úsáid éifeachtúil bhonneagair gháis an Aontais agus go háirithe úsáid níos fearr a bhaint as críochfoirt GNL chun tacú le cinnteacht soláthair an Aontais agus le rochtain an Aontais ar fhuinneamh inacmhainne.

(4) An 20 Deireadh Fómhair 2022, d’fhormhuinigh an Chomhairle Eorpach an prionsabal maidir le gás a cheannach go comhpháirteach, an chaibidlíocht le comhpháirtithe iontaofa a chomhordú agus tús áite a thabhairt di chun comhpháirtíochtaí comhthairbheacha a lorg trí leas iomlán a bhaint as meáchan margaidh comhchoiteann an Aontais agus trí úsáid iomlán a bhaint as Ardán Fuinnimh an Aontais.

(5) Le Rialachán (AE) 2022/2576, cuirtear creat dlíthiúil ar fáil d’Ardán Fuinnimh an Aontais chun tacú leis na Ballstáit agus iad ag ullmhú do gheimhreadh 2023/2024 agus go háirithe le líonadh a saoráidí stórála.

(6) Leagtar síos le hAirteagal 3 de Rialachán (AE) 2022/2576 forálacha trédhearcachta chun comhordú níos fearr agus dlúthpháirtíocht fuinnimh níos fearr i measc na mBallstát a áirithiú. I gcás ina measann an Coimisiún go bhféadfadh tionchar diúltach a bheith ag ceannacháin gháis atá beartaithe ar fheidhmiú an cheannaigh chomhpháirtigh, ar an margadh inmheánach, ar shlándáil an tsoláthair nó ar dhlúthpháirtíocht fuinnimh, féadfaidh sé moltaí a eisiúint. Chuirfí moltaí den sórt sin faoi bhráid na ngnóthas gáis nádúrtha ábhartha nó na ngnóthas a ídíonn gás atá bunaithe san Aontas nó faoi bhráid údaráis na mBallstát a iarrann orthu bearta iomchuí a mheas d’fhonn comhordú a chur chun cinn.

(7) Sula n-eiseoidh an Coimisiún aon mholadh den sórt sin, maidir leis an mBord Stiúrtha ad hoc, ar cheart dó cabhrú leis an gCoimisiún measúnú a dhéanamh i dtaobh an gcuireann na ceannacháin gháis atá beartaithe le cinnteacht an tsoláthair san Aontas agus an bhfuil siad comhoiriúnach le prionsabal na dlúthpháirtíochta fuinnimh, agus an bhféadfadh tuilleadh comhordaithe feabhas a chur ar fheidhmiú an cheannaigh chomhpháirtigh, ba cheart don Choimisiún an Bord Stiúrtha sin a chur ar an eolas. Ba cheart, dá bhrí sin, an Bord Stiúrtha ad hoc a bhunú.

(8) Ba cheart rialacha a leagan síos maidir le nochtadh faisnéise a dhéanfaidh comhaltaí an ghrúpa.

(9) Ba cheart sonraí pearsanta a phróiseáil i gcomhréir le Rialachán (AE) Uimh. 2018/1725 ó Pharlaimint na hEorpa agus ón gComhairle (2).

TAR ÉIS A CHINNEADH MAR A LEANAS:

Airteagal 1 An Bord Stiúrtha ad hoc Bunaítear an Bord Stiúrtha ad hoc.

Airteagal 2 Misean agus cúraimí an Bhoird Stiúrtha ad hoc 1. Rachaidh an Coimisiún i gcomhairle leis an mBord Stiúrtha ad hoc maidir le dréachtmholtaí de bhun Airteagal 3 de Rialachán (AE) 2022/2576: (1) maidir le cibé an bhféadfadh comhordú breise maidir le seoladh tairisceana le haghaidh ceannach gáis nó ceannacháin gáis atá beartaithe feidhmiú an cheannaigh chomhpháirtigh a fheabhsú; (2) maidir le cé acu an bhféadfadh tionchar diúltach a bheith ag seoladh tairisceana le haghaidh ceannach gáis nó ceannacháin gáis atá beartaithe ar an margadh inmheánach, ar shlándáil an tsoláthair nó ar dhlúthpháirtíocht fuinnimh; 2. Gníomhóidh an Bord Stiúrtha ad hoc mar eintiteas le haghaidh comhordú feabhsaithe ar leibhéal an Aontais, agus é mar aidhm aige comhiomlánú éilimh agus ceannach comhpháirteach gáis a éascú, lena n-áirítear ó thríú tíortha; 3. I gcás inarb iomchuí, cuirfidh an Coimisiún an Bord Stiúrtha ad hoc ar an eolas faoi ghníomhaíochtaí an Ardáin Fuinnimh; 4. Cuirfidh an Coimisiún an Bord Stiúrtha ad hoc ar an eolas faoi thionchar rannpháirtíocht na ngnóthas san ardán ceannaigh chomhpháirtigh ar shlándáil an tsoláthair san Aontas agus ar dhlúthpháirtíocht fuinnimh.

Airteagal 3 Comhaltas 1. Is údaráis na mBallstát a bheidh ina gcomhaltaí den Bhord Stiúrtha ad hoc. 2. Ainmneoidh údarás gach Ballstáit a ionadaí agus beidh sé freagrach as a áirithiú go soláthróidh a ionadaí ardleibhéal saineolais a bhaineann le cúrsaí fuinnimh, go háirithe maidir le gás. 3. Féadfaidh saineolaí teicniúil tacú le gach ionadaí.

Airteagal 4 An cathaoirleach Is é Leas-Uachtarán an Choimisiúin Eorpaigh um Chaidreamh Idirinstitiúideach agus um Fhadbhreathnaitheacht a dhéanfaidh cathaoirleacht ar an mBord Stiúrtha ad hoc.

Airteagal 5 Oibríocht 1. Gníomhóidh an Bord Stiúrtha ad hoc arna iarraidh sin ag a Chathaoirleach. 2. Tionólfar cruinnithe den Bhord Stiúrtha ad hoc, de ghnáth, in áitreabh an Choimisiúin ach féadfar iad a thionól go fíorúil, ag brath ar na himthosca. 3. Soláthróidh Ard-Stiúrthóireacht Fuinnimh an Choimisiúin seirbhísí rúnaíochta don Bhord Stiúrtha ad hoc. Féadfaidh oifigigh an Choimisiúin ó ranna eile a bhfuil leas acu sna himeachtaí freastal ar chruinnithe an ghrúpa agus a fhoghrúpaí. 4. Féadfaidh an Bord Stiúrtha ad hoc a chinneadh, trí thromlach simplí dá chomhaltaí, go ndéanfar a chuid plé go poiblí. 5. Na miontuairiscí ar an bplé a dhéanfar ar gach pointe ar an gclár agus ar na measúnaithe a dhéanann an Bord Stiúrtha ad hoc, beidh siad fóinteach agus iomlán. Dréachtóidh an rúnaíocht na miontuairiscí faoi fhreagracht an Chathaoirligh. 6. A mhéid is féidir, glacfaidh an Bord Stiúrtha ad hoc a chuid measúnuithe de chomhthoil.

Airteagal 6 Foghrúpaí Féadfaidh an Cathaoirleach foghrúpaí a bhunú chun scrúdú a dhéanamh ar shaincheisteanna sonracha ar bhonn téarmaí tagartha arna sainiú ag an gCoimisiún. Oibreoidh foghrúpaí i gcomhréir le rialacha cothrománacha an Choimisiúin maidir le grúpaí saineolaithe (“na rialacha cothrománacha”) (3) agus tuairisceoidh siad don Bhord Stiúrtha ad hoc. Déanfar iad a lánscor a luaithe a chomhlíonfar a sainordú.

Airteagal 7 Saineolaithe dá dtugtar cuireadh Féadfaidh an Cathaoirleach cuireadh a thabhairt do shaineolaithe, a bhfuil saineolas sonrach acu i ndáil le hábhar ar leith atá ar an gclár oibre, páirt a ghlacadh in obair an Bhoird Stiúrtha ad hoc nó a fhoghrúpaí ar bhonn ad-hoc.

Airteagal 8 Rannpháirtíocht i gcruinnithe agus Breathnóirí 1. Féadfaidh Rúnaíocht an Chomhphobail Fuinnimh (“an Rúnaíocht”) páirt a ghlacadh i gcruinnithe an Bhoird Stiúrtha ad hoc, mar Bhreathnóir, ar chuireadh ón gCoimisiún maidir le hábhair leasa fhrithpháirtigh. Sa chás sin, ainmneoidh sé a ionadaithe. 2. Féadfaidh ionadaithe Pháirtithe Conarthacha an Chomhphobail Fuinnimh páirt a ghlacadh i gcruinnithe an Bhoird Stiúrtha ad hoc ar chuireadh ón gCoimisiún maidir le hábhair leasa fhrithpháirtigh. 3. Féadfaidh an Cathaoirleach cead a thabhairt do bhreathnóirí agus dá n-ionadaithe, agus d’ionadaithe Pháirtithe Conarthacha an Chomhphobail Fuinnimh, páirt a ghlacadh i bpléití an Bhoird Stiúrtha ad hoc agus i bpléití aon fhoghrúpa agus saineolas a sholáthar. Ní bheidh siad rannpháirteach, áfach, i bhfoirmliú measúnuithe chuig an mBord Stiúrtha ad hoc.

Airteagal 9 Rialacha nós imeachta Glacfaidh an Bord Stiúrtha ad hoc a Rialacha Nós Imeachta trí thromlach cáilithe ag a chéad chruinniú.

Airteagal 10 Faisnéis atá íogair ó thaobh na tráchtála de a chosaint 1. Láimhseálfaidh comhaltaí an Bhoird Stiúrtha ad hoc faisnéis íogair le rúndacht chuí, lena n-áirítear aon fhaisnéis atá íogair ó thaobh na tráchtála de, nach roinnfear le haon ghnóthas ná nach n-úsáidfear chun aon chríche eile seachas chun cúraimí an Bhoird Stiúrtha ad hoc a shonraítear sa Chinneadh seo a chomhlíonadh. 2. Aon sonraí pearsanta a d’fhéadfaí a phróiseáil mar chuid de chomhiomlánú éilimh agus de cheannach comhpháirteach, déanfar iad a phróiseáil i gcomhréir le Rialachán (AE) 2016/679 ó Pharlaimint na hEorpa agus ón gComhairle (4) agus le Rialachán (AE) 2018/1725.

Airteagal 11 An rúndacht ghairmiúil agus faisnéis rúnaicmithe a láimhseáil Comhaltaí an Bhoird Stiúrtha ad hoc, chomh maith le saineolaithe agus breathnóirí ar tugadh cuireadh dóibh, tá siad faoi réir na hoibleagáide maidir le rúndacht ghairmiúil, oibleagáid a bhfuil feidhm aici maidir le gach comhalta de chuid na n-institiúidí agus lena bhfoireann, de bhua na gConarthaí agus na rialacha lena gcuirtear chun feidhme iad, chomh maith le rialacha an Choimisiúin maidir le slándáil a bhaineann le cosaint fhaisnéis rúnaicmithe an Aontais, a leagtar síos i gCinntí (AE, Euratom) 2015/443 ón gCoimisiún (5) agus 2015/444 ón gCoimisiún (6). Mura n-urramóidh siad na hoibleagáidí sin, féadfaidh an Coimisiún gach beart is iomchuí a ghlacadh.

Airteagal 12 Trédhearcacht 1. Clárófar an Bord Stiúrtha ad hoc agus aon foghrúpa ar an gClár de ghrúpaí saineolaithe an Choimisiúin agus d’eintitis eile den saghas céanna (“an Clár de ghrúpaí saineolaithe”). 2. A mhéid a bhaineann le comhdhéanamh an Bhoird Stiúrtha ad hoc agus na bhfoghrúpaí, foilseofar na sonraí seo a leanas sa Chlár de ghrúpaí saineolaithe: (1) ainm údaráis an Bhallstáit a bhfuil ionadaíocht acu ar an mBord Stiúrtha ad hoc; (2) ainm na mbreathnóirí. 3. Cuirfear gach doiciméad ábhartha, lena n-áirítear na cláir oibre, na miontuairiscí agus aighneachtaí na rannpháirtithe ar fáil ar an gClár de Ghrúpaí Saineolaithe. Go háirithe, foilseofar an clár oibre agus doiciméid chúlra ábhartha eile in am trátha roimh an gcruinniú, agus foilseofar na miontuairiscí go tráthúil ina dhiaidh sin. Ní fhéadfar eisceachtaí ó fhoilsiú (7) a dhéanamh ach i gcás ina meastar go ndéanfadh nochtadh doiciméid dochar do chosaint leasa phoiblí nó phríobháidigh dá dtagraítear in Airteagal 4 de Rialachán (CE) Uimh. 1049/2001 ó Pharlaimint na hEorpa agus ón gComhairle (8).

Airteagal 13 Caiteachas a chomhlíonadh 1. Ní íocfar rannpháirtithe i ngníomhaíochtaí an Bhoird Stiúrtha ad hoc agus a fhoghrúpaí as na seirbhísí a chuireann siad ar fáil. 2. Aisíocfaidh an Coimisiún na costais taistil a thabhóidh rannpháirtithe i ngníomhaíochtaí an Bhoird Stiúrtha ad hoc agus na bhfo-ghrúpaí. Déanfar an aisíocaíocht i gcomhréir leis na forálacha atá i bhfeidhm laistigh den Choimisiún agus laistigh de theorannacha na leithreasuithe atá ar fáil arna leithdháileadh ar ranna an Choimisiúin faoin nós imeachta bliantúil chun acmhainní a leithdháileadh.

Arna dhéanamh sa Bhruiséil, an 13 Eanáir 2023. Thar ceann an Choimisiúin An tUachtarán Ursula VON DER LEYEN

(1) IO L 335, 29.12.2022, lch. 1.

(2) Rialachán (AE) 2018/1725 ó Pharlaimint na hEorpa agus ón gComhairle an 23 Deireadh Fómhair 2018 maidir le daoine nádúrtha a chosaint i ndáil le sonraí pearsanta a phróiseáil ag institiúidí, comhlachtaí, oifigí agus gníomhaireachtaí an Aontais agus maidir le saorghluaiseacht sonraí den sórt sin, agus lena n-aisghairtear Rialachán (CE) Uimh. 45/2001 agus Cinneadh Uimh. 1247/2002/CE (IO L 295, 21.11.2018, lch. 39).

(3) Cinneadh C(2016) 3301 ón gCoimisiún lena mbunaítear rialacha cothrománacha maidir le cruthú agus oibriú ghrúpaí saineolaithe an Choimisiúin

(4) Rialachán (AE) 2016/679 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, agus lena n-aisghairtear Treoir 95/46/CE (An Rialachán Ginearálta maidir le Cosaint Sonraí) (IO L 119, 4.5.2016, lch. 1).

(5) Cinneadh (AE, Euratom) 2015/443 ón gCoimisiún an 13 Márta 2015 maidir le Slándáil sa Choimisiún (IO L 72, 17.3.2015, lch. 41).

(6) Cinneadh (AE, Euratom) 2015/444 ón gCoimisiún an 13 Márta 2015 maidir leis na rialacha slándála chun faisnéis rúnaicmithe de chuid an Aontais Eorpaigh a chosaint (IO L 72, 17.3.2015, lch. 53).

(7) Is é is cuspóir leis na heisceachtaí sin slándáil an phobail, gnóthaí míleata, caidreamh idirnáisiúnta, beartas airgeadais, airgeadaíochta nó eacnamaíoch, príobháideachas agus sláine an duine aonair, leasanna tráchtála, imeachtaí cúirte agus comhairle dlí, cigireachtaí/imscrúduithe/iniúchtaí agus próiseas cinnteoireachta na n institiúidí a chosaint.

(8) Rialachán (CE) Uimh. 1049/2001 ó Pharlaimint na hEorpa agus ón gComhairle an 30 Bealtaine 2001 maidir le rochtain phoiblí ar dhoiciméid ó Pharlaimint na hEorpa, ón gComhairle agus ón gCoimisiún (IO L 145, 31.5.2001, lch. 43).